Bya CHRIS TEBANDEKE ne GEORGE BUKENYA
MU kiseera kino abasuubuzi bali mu kukaaba maziga nga bagamba nti embeera ekaaye.
Bino bye bimu ku bivuddeko embeera eno;
OLUTALO LW’E SUDAN
Kassim Ntege akolera ku kizimbe kya Majestic ku luguudo lwa William alina edduuka eritunda; engatto , amasuuti, ne jjiini z’abasajja. Agamba nti mu 2012, yasuubuzanga emigogo gy’engatto 50 naye kati ebintu byakyuka.
“Mu sitoowa ebintu bijjudde sikyalaba babigula. Olunaku nsobola okufuna abaguzi nga bana oluusi n’obutatundira ddala. Olumu bansuubulako emigogo egiri wakati w’ena (4) ne 10.
Gye buvuddeko Abasudan bajjanga ne batusuubulako ebintu naye kati okuva olutalo lw’amaserengeta bwe lwatandiika tetukyabalabako. Ate ne Bannayuganda abaatusuubulangako nabo baafuuka lufumo kuba tebakyagendayo.
Amaduuka gaffe tegakyasasulikika olw’ensonga nti buli dduuka liri ku bukadde bubiri (2) ate buli lw’olwawo okusasula omugagga okusibako ekijegere. Kikwetaagisa okusasula emitwalo 7 okukuggulira
Ate n’ekitongole kya KCCA kitumalako emirembe kuba tekiwuliriza. Bwe batuuka okusolooza ssente za layisinsi baleeta buleesi ‘busiiru’ bwabwe ne babusiba ku dduuka lyo ate nga tebalina na woofiisi ya nkalakkalira w’obasanga.
Agamba nti KCCA oluusi ssente z’egerekera omuntu nnyingi nnyo. Ow’edduuka ettono ku Majesitic bakuggyako wakati w’emitwalo 26 okutuuka ku 30,ezo ssente ziba nnyingi era Kampala wano aba alina okutulema ne tudda mu kyalo bwatyo Ntege bwe yategeezezza.
Ibrahim Wasswa akolera ku kizimbe kya Majestic Plaza ng’atunda n’okusala obutambi bwennyimba (CD) agamba nti emisolo KCCA gy’esasuza gibayitiriddeko ekifudde obusuubuzi obuzibu.
Ne bannannyini bizimbe bayitirizza okumala gayongeza ssente buli kiseera kino ne kituleetera okutaataaganyizibwa mu ngeri gye tusasulamu.
Ssente ze tufulumya zisinga ze tuyingiza buli lunaku era nga n’ebiseera ebisinga emmere nayo etulema okugula.
Essowaani y’emmere eri ku 3,500/- bw’oyongerako sooda oba olidde obutambi buna 4 kuba buli kamu tukatunda 1,000/- kyokka nga olunaku osobola okulemwa okutunda obutambi 20.
Agamu ku maduuka agaggaddwa olwa lenti ku City House ku Duster Street mu Kampala.
WALIWO ABAKYUSIZZA BIZINENSI
Eriab Ashaba alina ekyuma ekisa obuwunga mu Kisenyi , agamba nti yali akolera mu Kikuubo ng’asuubula swiiti gwe yaggyanga e China.
Buli luvannyuma lwa myezi ena yaleetanga konteyina n’asuubuza ab’amaduuka amatono era yalina kapito asoba mu bukadde 80 naye bizinensi eno ya givaamu olw’emisolo egyamusukkako.
Ashaba agamba nti ssente ze yali asuubuza bwe zaakendeera kwe kudda mu kukuba obuwunga bwa kasooli olw’okuba guno tegwetaagisa ssente nnyingi ng’asuubula ebweru w’eggwanga.
Alex Bagirwa naye omusuubuzi mu Kisenyi, agamba nti n’ekisinze okutulemesa emirimu obulungi ge masannyalaze agavaavaako entakera ate nga bagaseera ekitagambika. Abasuubuzi abatuguza kasooli bamutuseera olw’omusana ogwaka ennyo.
Amakubo amabi nago galina engeri gye gatawaanyamu abamuleeta olw’amakubo okuseerera emmotoka ne zinywa nnyo amafuta.
Erimu ku maduuka g’oku Cooper Complex abantu mwe badduse.
ABA OWINO BAKAABA
Musisi Ssemakula agamba nti yatandika omulimu gw’okusuubula molokoni mu 1996 nga buli lunaku atunda ebigere 120.
Omuwendo gw’ajja gwesala okuviira ddala mu 2012 era nga kati buli lunaku asobola okutunda ebigere ebiri wakati wa 30 ne 40.
Kuno kw’aggya ssente ezisasula omuwala gw’akosezza, ababitwala nga beewoze bwewozi n’oluusi ne batazireetera ddala.
Mary Nababi mutunzi wa matooke okuva mu 1990 agamba nti emyaka ena egiyise gimuyisizza bubi talina kintu ky’asobola kulaga nti kyaggya mu mulimu gwe ogw’amatooke kuno ssaako buli kiseera ababayuuguumya nti akatale essaawa yonna bakaggyawo ekintu ekimuteeka mu birowoozo n’okumuttula puleesa.
AB’EKIBIINA EKITABAGANYA ABAPANGISA NE BANNANNYINI MAYUMBA BOOGEDDE
Momamed Katanyoleka akulira ekibiina ekirwanirira abapangisa, bannannyini mayumba (UTENSA) agamba nti ekivuddeko abasuubuzi okutuuka buzibu buno be bannannyini bizimbe abongeza ssente z’obupangisa buli kadde we baggalira.
Bannannyini bizimbe era basiba edduuka lyo nga tonnasasula mwezi ogw’omu maaso ate okugyako kkufulu ne bakusaba emitwalo 8 okuliggula.
Agamba nti abasuubuzi bwe bamala okusasula ssente za ‘good will’ oluvannyuma ne bakusaba ez’obupangisa, ogenda kuggulawo edduuka nga ssente ez’okusuubula tolina olwo n’otunda masa wayitawo emyezi 6 ng’edduuka likulema.
Bannannyini bizimbe abamu era basasuza abasuubuzi ssente z’obupangisa mu doola era lenti ekyukakyuka okusinziira ku doola.
KACITA EYOGEDDE
Isa Ssekito, omwogezi w’ekibiina kino agamba nti “tewali tteeka lirung’amya bannannyini bizimbe n’abasuubuzi ababipangisa.
Baagezezzaako okwogeraganya ne Palamenti balabe ng’etteeka erya 1960 likyusibwa lisobole okutuukana n’embeera eriwo naye kino tekinnasoboka.
Ate bwe bageezaako okwogeraganya ne bannannyini bizimbe babajerega bujerezi nti bbo tebalina bizimbe,” bwe bagamba.
sot_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn tum_Latn lug_Latn lug_Latn lug_Latn